

VLADA REPUBLIKE HRVATSKE

Zagreb, 18. siječnja 2024.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Ministarstvo pravosuđa i uprave |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Prijedlog odluke o pokretanju postupka za sklapanje Ugovora o zajmu između Republike Hrvatske i Međunarodne banke za obnovu i razvoj za Projekt integriranih usluga zemljišne administracije i pravosuđa |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Prijedlog**

Na temelju članka 7. Zakona o sklapanju i izvršavanju međunarodnih ugovora („Narodne novine“, broj 28/96.), Vlada Republike Hrvatske je na sjednici održanoj \_\_\_\_\_\_\_\_\_\_ 2024. donijela

**O D L U K U**

**o pokretanju postupka za sklapanje Ugovora o zajmu između Republike Hrvatske**

**i Međunarodne banke za obnovu i razvoj za**

**Projekt integriranih usluga zemljišne administracije i pravosuđa**

**I.**

Na temelju članka 139. Ustava Republike Hrvatske („Narodne novine“, br. 85/10. - pročišćeni tekst i 5/14. - Odluka Ustavnog suda Republike Hrvatske), pokreće se postupak za sklapanje Ugovora o zajmu između Republike Hrvatske i Međunarodne banke za obnovu i razvoj za Projekt integriranih usluga zemljišne administracije i pravosuđa (u daljnjem tekstu: Ugovor o zajmu).

**II.**

Republika Hrvatska primljena je u punopravno članstvo Međunarodne banke za obnovu i razvoj (u daljnjem tekstu: IBRD) 25. veljače 1993.

IBRD predstavlja značajan izvor strane financijske potpore koja pridonosi ukupnom razvoju Republike Hrvatske.

Do danas, s IBRD-om je sklopljeno 68 ugovora za 47 dugoročnih javnih zajmova i 21 zajam uz državno jamstvo, u ukupnom iznosu oko 3,83 milijarde eura, kao i darovnice vrijedne preko 64,07 milijuna eura.

**III.**

Sklapanje Ugovora o zajmu predlaže se radi potrebne podrške Republici Hrvatskoj za unaprjeđenje digitalnih usluga i funkcionalne integracije zemljišne administracije i sudskih tijela kojima upravljaju Ministarstvo pravosuđa i uprave (MPU) i Državna geodetska uprava (DGU).

Projekt obuhvaća pet glavnih komponenti:

Komponenta A. - Integrirane digitalne usluge zemljišnoknjižnih odjela i sudova – 10,5 milijuna eura;

Komponenta B. - Integracija digitalnih usluga državnih registara i geoprostornih podataka – 7,5 milijuna eura;

Komponenta C. - Poboljšana digitalna integracija zemljišnih knjiga i katastra – 32,4 milijuna eura;

Komponenta D. - Integrirana infrastruktura sudova, zemljišnoknjižnih odjela i katastarskih ureda – 53,6 milijuna eura;

Komponenta E. - Izgradnja institucionalnih kapaciteta, analiza javne politike i upravljanje projektom – 6 milijuna eura.

Ukupna vrijednost predloženog zajma je 110 milijuna eura.

U okviru komponente A. financirat će se aktivnosti kojima će se podržati digitalizacija i integracija zemljišno knjižnih i sudskih podataka i usluga.

U okviru komponente B. financirati će se aktivnosti kojima će se pridonijeti integraciji digitalnih usluga državnih registara i geoprostornih podataka.

U okviru komponente C. financirati će se aktivnosti kojima će se poboljšati digitalna integracija zemljišnih knjiga i katastra.

U okviru komponente D. financirati će se aktivnosti kojima će se integrirati infrastruktura sudova, zemljišnoknjižnih odjela i katastarskih ureda.

U okviru komponente E. financirati će se aktivnosti kojima će se pridonijeti izgradnji institucionalnih kapaciteta, analizi javnih politika i upravljanju projektom.

**IV.**

Prihvaća se Nacrt ugovora o zajmu, kao osnova za vođenje pregovora.

Nacrt ugovora o zajmu iz stavka 1. ove točke sastavni je dio ove Odluke.

**V.**

Određuje se izaslanstvo Republike Hrvatske za vođenje pregovora u sljedećem sastavu:

1. glavna tajnica Ministarstva pravosuđa i uprave, voditeljica izaslanstva;
2. tri predstavnika Ministarstva pravosuđa i uprave, članovi;
3. tri predstavnika Državne geodetske uprave, članovi; i
4. tri predstavnika Ministarstva financija, članovi

Za rad izaslanstva i vođenje pregovora nije potrebno osigurati dodatna financijska sredstva u državnom proračunu Republike Hrvatske.

Ovlašćuje se voditelj izaslanstva da, u ime izaslanstva Republike Hrvatske, potpiše zapisnik s pregovora i ostalu potrebnu dokumentaciju.

**VI.**

Ovlašćuje se ministar financija da, u ime Republike Hrvatske, potpiše Ugovor o zajmu.

**VII.**

Sredstva za otplatu glavnice zajma i plaćanje kamata, koje u ratama dospijevaju dva puta godišnje do 2034. godine, kao i sredstva za plaćanje početne naknade i naknade na neiskorištena sredstva, osiguravaju se u državnom proračunu Republike Hrvatske na pozicijama Ministarstva financija.

**VIII.**

Ugovor o zajmu ne zahtijeva donošenje novih ili izmjenu postojećih zakona, ali podliježe potvrđivanju sukladno članku 18. Zakona o sklapanju i izvršavanju međunarodnih ugovora.

KLASA:

URBROJ:

Zagreb,

PREDSJEDNIK

mr. sc. Andrej Plenković

**O B R A Z L O Ž E NJ E**

**Uz točku I.**

Navodi se ustavni temelj za pokretanje postupka za sklapanje Ugovora o zajmu između Republike Hrvatske i Međunarodne banke za obnovu i razvoj za Projekt integriranih usluga zemljišne administracije i pravosuđa

**Uz točku II.**

Ocjenjuje se aktualno stanje vezano uz dosad ostvarenu suradnju Republike Hrvatske s Međunarodnom bankom za obnovu i razvoj.

**Uz točku III.**

Navodi se razlog zbog kojeg se predlaže sklapanje Ugovora o zajmu između Republike Hrvatske i Međunarodne banke za obnovu i razvoj za Projekt integriranih usluga zemljišne administracije i pravosuđa - pružanje podrške Republici Hrvatskoj za unaprjeđenje digitalnih usluga i funkcionalne integracije zemljišne administracije.

**Uz točku IV.**

Navodi se da se prihvaća tekst nacrta Ugovora o zajmu između Republike Hrvatske i Međunarodne banke za obnovu i razvoj Projekt integriranih usluga zemljišne administracije i pravosuđa, koji je sastavni dio ove Odluke, kao osnova za vođenje pregovora.

**Uz točku V.**

Određuje se sastav izaslanstva Republike Hrvatske za vođenje pregovora uz odredbu o troškovima.

**Uz točku VI.**

Ovlašćuje se potpisnik Ugovora o zajmu između Republike Hrvatske i Međunarodne banke za obnovu i razvoj za Projekt integriranih usluga zemljišne administracije i pravosuđa.

**Uz točku VII.**

Navodi se da će izvršenje Ugovora o zajmu zahtijevati osiguranje financijskih sredstava iz državnog proračuna.

**Uz točku VIII.**

Navodi se da Ugovor o zajmu između Republike Hrvatske i Međunarodne banke za obnovu i razvoj za Projekt integriranih usluga zemljišne administracije i pravosuđa ne zahtijeva donošenje novih ili izmjenu postojećih zakona, ali podliježe potvrđivanju prema članku 18. Zakona o sklapanju i izvršavanju međunarodnih ugovora.